ХэкIуэдахэр ягу къагъэкIыж
Дыгъэгъазэм и 25-м Налшык щекIуэкIащ Афганистаным советыдзэхэр зэрырашэрэ илъэс 34-рэ зэрырикъум теухуа Iуэхугъуэхэр.
Сыхьэт 12-м пэкIур къыщызэIуахащ Дей хадэм ит Афганистаным щызэуахэм я фэеплъым деж. Зауэм хэкIуэдахэр ягу къагъэкIыжу, абы къыщыпсэлъащ Налшык къалэ администрацэм и тхьэмадэм и къуэдзэ Дол Анжелэ, ЦIыхухэм я хуитыныгъэхэр хъумэнымкIэ КъБР-м уполномоченнэу щыIэ Зумакулов Борис, Къэбэрдей-Балъкъэрым ис муслъымэнхэм я дин IуэхущIапIэм и унафэщIым и къуэдзэ Сыжажэ Алим, Афганистаным щызэуахэм я зэгухьэныгъэм и тхьэмадэ Тхьэгъэлэдж Тимур, нэгъуэщIхэри.
Зэхуэсым кърихьэлIахэр хэкIуэдахэм дакъикъэкIэ яхуэщыгъуащ, удз гъэгъахэр фэеплъым тралъхьащ.
— 1979 гъэм дыгъэгъазэм и 25-м ди гъунэгъу къэралым и щIыналъэм советыдзэхэр ихьащ, — жиIащ Тхьэгъэлэ-джым, пэкIур зэрекIуэкIар къызэрыщыхъуам теухуауэ къыщыддэгуашэм. — Ахэр абы илъэси 9-рэ мазитIкIэ итри, 1989 гъэм мазаем и 15-м кърашыжащ. Хабзэ зэрытхуэхъуауэ, гъэ къэс зи гугъу тщIы махуэхэм а зауэм хэкIуэда ди ныбжьэ-гъуфIхэр дигу къыдогъэкIыж. КъищынэмыщIауэ, щIэблэщIэ къытщIэхъуэм щалъхуа я Хэкур, щыпсэу къэралыр фIыуэ ялъагъужу егъэсэнымкIэ едгъэкIуэкIа Iуэхугъуэм мыхьэнэшхуэ иIэу къызолъытэ. Нобэрей пэкIум балигъхэм я гъусэу еджакIуэ куэд къекIуэлIащ — абы, дауи, дыщымыгуфIыкIыу къанэркъым.
ИужькIэ зэIущIэм хэтахэр ХьэтIохъущокъуэм и цIэр зезыхьэ къалэ жыг хадэм кIуэри, абы ит МафIэ мыужьыхым и деж зауэм хэкIуэдахэм щахуэщыгъуащ, удз гъэгъахэр тралъхьащ.
Тхыгъэри сурэтри
КЪУМАХУЭ Аслъэн ейщ.
